Sólarhringsvakt að nýju hjá lögreglunni á Akranesi Hjá lögreglunni á Akranesi verður aftur sólarhringsvakt frá og með mánudeginum 12. maí nk . Rúm þrjú ár eru liðin þegar hætta þurfti sólarhringsvakt hjá embættinu sökum skertra fjárveitinga . Jón S Ólason yfirlögregluþjónn og Halla Bergþóra Björnsdóttir sýslumaðurinn á Akranesi segja að nú séu bjartari tímar framundan í löggæslumálum í landinu , einkum á landsbyggðinni eftir að Hanna Birna Kristjánsdóttir innanríkisráðherra fann með forgangsröðin mála í ráðuneytinu 500 milljónir sem veitt er til eflingar lögregluembætta . „ Nú teljum við okkur geta eflt lögregluna að nýju með fjölgun lögreglumanna sem ekki síst verður til þess að minnka álagið á mannskapnum , “ segir Halla Bergþóra í samtali við Skessuhorn . Síðustu þrjú árin hafa vaktir verið staðnar hjá lögreglunni á Akranesi frá klukkan sjö á morgnana til tvö á nóttinni á virkum dögum en lengur um helgar . Bakvaktir hafa verið á næturnar og útköllum sinnt af þeim eftir þörfum . Að sögn Jón S Ólasonar yfirlögregluþjóns hefur verið stílað á að alls sex lögreglumenn stæðu vaktirnar , þrír á hverri vakt . Reyndin hafi orðið önnur sökum veikinda og annarra forfalla lögreglumanna . Þannig hafi stundum aðeins verið tveir og tveir á vakt . Þetta hafi þýtt mikið álag á lögreglumenn . Jón segir að auknar fjárheimildir nú þýði að hægt sé að ráða einn lögreglumann í fasta stöðu hjá lögreglunni á Akranesi auk þess að hægt verður að ráða fólk í sumarafleysingar sem hafi ekki reynst unnt í mörg ár . „ Einnig hefur fengist fé sem dugar til að auka akstur lögreglubifreiða verulega en undanfarin ár höfum við þurft að halda akstri í lágmarki , “ segir Jón S Ólason . Jón og Halla Bergþóra telja að núna sé sólarhringsvaktin komin til að vera og lögreglan muni eflast í þjónustu sinni við borgarana að nýju . Að auki er ekki langt liðið frá því fjölgað var um eina stöðu rannsóknarlögreglumanns og vona þau að sú fjölgun haldi sér áfram . Reyndar stóð til að sólarhringsvaktin yrði tekin upp á nýju í aprílbyrjun en það tafðist vegna mannaráðninga . Við þessa breytingu verða alls sjö lögreglumenn sem standa sólarhringsvaktina hjá lögreglunni á Akranesi fyrir utan þá fjóra sem starfa á dagavinnutíma , en það er yfirlögregluþjónninn og þrír rannsóknarlögreglumenn .